 

**בבית הדין הצבאי המחוזי**

**במחוז שיפוטי מרכז**

**בפני השופטים: רס"ן טובי הארט - אב"ד**

**רס"ן דניאל בטוני - שופט**

**סרן ציון איבגי - שופט**

**בעניין: התובע הצבאי (ע"י ב"כ,** **קמ"ש נאור אלון)**

**נגד**

**ב/XXX טוראי א' ע' (ע"י ב"כ, עו"ד רוני קרדונר)**

**הכרעת - דין**

על פי הודאתו, מורשע הנאשם בעבירות של: תקיפה סתם לפי סעיף 379 לחוק העונשין, התשל"ז- 1977, היעדר מהשירות שלא ברשות לפי סעיף 94 לחוק השיפוט הצבאי, התשט"ו-1955, אלימות כלפי ממלא תפקיד בצוותא לפי סעיף 60 לחוק השיפוט הצבאי התשט"ו-1955, וסעיף 29ב לחוק העונשין, התשל"ז-1977 ובריחה ממשמורת לפי סעיף 121 לחוק השיפוט הצבאי, התשט"ו-1955 בהתאם לכתב האישום המתוקן ולפרטים הנוספים.

* **ניתנה היום, 06/01/2020, ט' בטבת התש"פ, והודעה בפומבי ובמעמד הצדדים.**

**\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_**

שופט אב"ד שופט

**גזר - דין**

הנאשם, טוראי אושרי עוזיאל, הורשע על פי הודאתו בכתב האישום המתוקן בעבירות של תקיפה, היעדר מן השירות, אלימות כלפי ממלא תפקיד בצוותא ובריחה ממשמורת. כעולה מכתב האישום המתוקן ביום 31/10/2018 בבסיס יחידתו, לאחר חילופי דברים עם חייל אחר איים הנאשם לדקור את אותו חייל. הנאשם יצא מחדרם המשותף למטבח וחזר כשבידיו סכין לחיתוך בשר. לאחר מכן תפס הנאשם את החייל האחר בצווארו והצמיד לצוואר את הסכין בחלקה הלא משונן במשך למעלה מחמש שניות ולאחר מכן בעט בו. בפועל לא נגרם לחייל האחר נזק פיזי כתוצאה מהמעשים. לאחר מכן, יצא הנאשם להיעדרות מן השירות בגינה נידון בדין משמעתי ולאחר שנדון בדין משמעתי יצא להיעדרות משירות שנמשכה מיום 25/02/2019 ועד יום 14/07/2019, דהיינו בסך הכל 139 ימים. במהלך אותה היעדרות נבדק הנאשם על ידי גורמי ברה"ן וביום 14/05/2019 הותאם לו פרופיל 21 על רקע נפשי. הנאשם לא פוטר משירות באותו מועד בשל היעדרותו הנמשכת. ביום 14/07/2019 התייצב הנאשם לדיון בבית הדין הצבאי מחוז צפון ולאותו דיון הגיע צוות של ארבעה שוטרים צבאיים על מנת לעצור אותו. הנאשם סירב להתלוות לצוות הבילוש והחל לצאת מהמתחם. במהלך יציאתו של הנאשם מהמתחם התפתח עימות פיזי בין אביו של הנאשם לבין השוטרים הצבאיים. הנאשם התערב אף הוא באותו עימות והצטרף למעשיו של אביו. בפרט אחז בצווארו של קצין המשטרה ואיים עליו עד שהשוטרים הצבאיים השתלטו עליו והורידו אותו לארץ. לאחר מכן הצטרף פעם נוספת לאביו והיכה את השוטרים הצבאיים באגרופים. בנוסף הנאשם אחז בשעון ידו כ"אגרופן" ואיים במתן מכות לפניהם של השוטרים הצבאיים. האירוע הסתיים עם עיכובם של הנאשם ואביו על ידי שוטרי משטרת ישראל. בגין מעשים אלה הורשע הנאשם גם בעבירה של בריחה ממשמורת.

הנאשם היה עצור בגין תיק זה בין הימים 14/07/2019-08/08/2019 וכן ביום 31/10/2018, דהיינו בסך הכל 27 ימים. לאחר מכן, שוחרר לחלופת מעצר. במהלך שהותו בחלופת המעצר לווה הנאשם על ידי שירות המבחן. מטיעוני הצדדים למדנו כי הנאשם השתלב בעבודה סדירה בניסיון לשקם את חייו, וכי ניתנת לו תמיכה מבית לשיקום זה.

הצדדים הציגו בפנינו הסדר טיעון אשר מתחשב בחומרת העבירות כולן אך גם נותן משקל רב לפיטוריו של הנאשם משירות על רקע נפשי, להודאתו באשמה תוך ויתור על טענות ראייתיות, לנסיבותיו האישיות הקשות מבית ולמאמצים שהוא עושה כיום להשתקם. במעשיו של הנאשם טמונה חומרה רבה והדברים אמורים בעיקר בעבירות המערבות איומים ואלימות. בתי הדין הצבאיים הדגישו פעם אחר פעם את הצורך להילחם מלחמת חורמה בתת תרבות הסכין בצבא, כמו כן, הדגישו בתי הדין הצבאיים את הצורך להגן על שוטרים צבאיים הממלאים את תפקידם כדין מפני אלימות הננקטת כלפיהם. אין ספק כי העונש אותו מבקשים הצדדים להטיל על הנאשם מקל ביחס לרמות הענישה הנוהגות בעבירות אלה. ועדיין לאור השיקולים שפירטו הצדדים ובראשן הוויתור על הטענות הראייתיות ומאמצי הנאשם להשתקם, מצאנו כי מדובר בהסדר סביר.

**על הנאשם נגזרים, אפוא, העונשים הבאים:**

1. **מאה (100) ימי מאסר לריצוי בפועל, בניכוי עשרים ושבעה (27) ימי המעצר הסגור של הנאשם בתיק זה. מתוך ימי המאסר שנותרו לריצוי שלושים (30) ירוצו בעבודות צבאיות בתנאים שנקבעו בחוות דעת של רמ"ד שיקום, והיתרה בכליאה ממשית. הנאשם יתייצב לריצוי פרק העבודות הצבאיות ביום 03/02/2020 במשרדה של רמ"ד שיקום עד השעה 10:00. לאחר מכן יתייצב הנאשם לריצוי פרק הכליאה בבס"כ XXX ביום 08/03/2020 עד השעה 10:00.**
2. **עונש מאסר מותנה בן שישים (60) ימים למשך שנתיים (2) החל מהיום, לבל יעבור עבירה לפי סעיפים 94 או 121 לחוק השיפוט הצבאי, התשט"ו-1955.**
3. **עונש מאסר מותנה בן שישה (6) חודשים למשך שלוש (3) שנים החל מהיום, לבל יעבור עבירות שיש בהן יסודות של החזקת סכין שלא כדין, איומים, אלימות, התנגדות לפעולה חוקית או אי ציות לממלאי תפקיד.**
4. **פיצויים בסך אלף ומאה ש"ח (1,100 ₪) שישולמו לנפגעי העבירה, סכום זה כבר שולם על ידי הנאשם.**
5. **זכות ערעור כחוק.**
6. **ניתן היום, 06/01/2020, ט' בטבת התש"פ, והודע בפומבי ובמעמד הצדדים.**

**\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_**

שופט אב"ד שופט

**העתק נכון מהמקור  
  
ק' בית הדין**

**נערך על ידי: א.ע.**

**בתאריך: 06.01.2020.**

**חתימת המגיה: כ' ג'.**